कोहली का शतक, अश्विन ने दिलाई भारत को वापसी  
विराट कोहली की बेहतरीन शतकीय पारी के बावजूद भारतीय टीम क्रिकेट ऑस्ट्रेलिया अध्यक्ष एकादश के खिलाफ अभ्यास मैच में 269 रन पर आउट हो गई।
विराट कोहली की बेहतरीन शतकीय पारी के बावजूद भारतीय टीम क्रिकेट ऑस्ट्रेलिया अध्यक्ष एकादश के खिलाफ अभ्यास मैच में 269 रन पर आउट हो गई। लेकिन ऑफ स्पिनर रविचंद्रन अश्विन चार विकेट लेकर टीम को वापसी दिलाने में सफल रहे।  कोहली ने 171 गेंद पर 18 चौकों और दो छक्कों की मदद से 132 रन बनाए और इस तरह से टेस्ट टीम की अंतिम एकादश के लिए अपना स्थान लगभग पक्का किया। भारतीय टीम हालांकि आखिरी पांच विकेट 62 रन के अंदर गंवाने के कारण बड़ा स्कोर खड़ा नहीं कर पाई। मेजबान टीम की तरफ से बायें हाथ के स्पिनर जॉन हॉलैंड ने 70 रन देकर छह विकेट लिए।  अध्यक्ष एकादश के लिए सलामी बल्लेबाज एड कोवान ने भी 109 रन बनाकर ऑस्ट्रेलियाई टीम की तरफ से टेस्ट क्रिकेट में पदार्पण करने का दावा मजबूत किया। अश्विन ने इसके बाद बल्लेबाजों को अपनी स्पिन गेंदों के जाल में फंसाया, जिससे अध्यक्ष एकादश की टीम ने दूसरे दिन का खेल समाप्त होने तक सात विकेट पर 214 रन बनाए। अश्विन ने अभी तक 52 रन देकर चार विकेट लिए हैं।  भारतीय तेज गेंदबाजी के अगुआ जहीर खान हालांकि प्रभावित नहीं कर पाए। चोट से उबरने के बाद वापसी करने वाले बायें हाथ के इस गेंदबाज ने 10 ओवर किए और 41 रन दिए तथा उन्हें कोई विकेट नहीं मिला। कोवान और उस्मान ख्वाजा (25) ने उन पर आसानी से रन बटोरे तथा दूसरे विकेट के लिए 76 रन जोड़े। जहीर ने चाय के विश्राम से पहले तक छह ओवर किए और फिर पैवेलियन लौट गए थे।